पुलिस के आर्म्स रूम जैसे घर में सजते थे असलहे, माफिया की कोठी गए फोटोग्राफर की आपबीती
Gangster-turned-politician Atiq Ahmed Freelance Photojournalist Last Meeting Story 3000 स्क्वायर मीटर में फैली विशाल कोठी। मेन गेट से लेकर अंदर की दलान तक 8 सिक्योरिटी गार्ड और सबसे किनारे शेड में खड़ी 12 लग्जरी गाड़ियां।
3000 स्क्वायर मीटर में फैली विशाल कोठी। मेन गेट से लेकर अंदर की दलान तक 8 सिक्योरिटी गार्ड और सबसे किनारे शेड में खड़ी 12 लग्जरी गाड़ियां। सब कुछ आज भी जस का तस आंखों में बसा हुआ है। वो शाम मुझे आज भी याद है...अतीक की फोटो खींचकर मैं लौट रहा था। तभी एक भारी आवाज ने मुझे रोक लिया- यादव जी रुको...
पलटा, तो मेरे पीछे अतीक खड़ा था। वह मेरे करीब आया और शर्ट की जेब में एक सफेद लिफाफा रख दिया। मैंने मना किया। कहा, ''इस काम के लिए मुझे अच्छी सैलरी मिल रही है। इस लिफाफे की कोई जरूरत नहीं है।" अतीक नहीं माना। उसने मुझसे कहा- तुम छोटे भाई जैसे हो...प्यार से दे रहा हूं। रख लो।
उस सफेद लिफाफे का काला बोझ मुझसे सहा नहीं गया। नजदीक ही एक मस्जिद थी। वहां एक भिखारी बैठा था, उसे मैंने वो लिफाफा पकड़ाया और वहां से घर लौट आया।
बात 7 साल पुरानी है... 27 जून, 2016 का दिन था। मैं चकिया इलाके में पहुंचा। वहां दूर से अतीक की सफेद रंग की कोठी नजर आ रही थी। मैं अतीक की फोटो खींचने उसके घर पहुंचा। उसकी और मेरी यही पहली और आखिरी मुलाकात थी।
उन दिनों रमजान का महीना चल रहा था। दिल्ली से मेरे पास 'ओपन' मैगजीन से फोन आया कि वह उत्तर प्रदेश के माफियाओं पर कवर स्टोरी कर रहे हैं। इस सिलसिले में उन्होंने अतीक अहमद का इंटरव्यू ले लिया है और मुझे उसकी कुछ तस्वीरें खींचकर भेजनी है। मैगजीन वालों ने मुझे अतीक का नंबर दे दिया और यह भी बताया गया फोटोग्राफी के लिए उससे बात हो चुकी है। मुझे बस समय लेकर उसकी फोटो खींचने जाना है।
उन दिनों अखबार वाले आम इलाहाबादियों की तरह उन्हें भाई या फिर अतीक भाई कहकर बुलाते थे। मैंने दिए गए नंबर पर फोन किया। अतीक से बात हुई। मेरी पूरी बात सुनने के बाद अतीक बोला, ''यादव जी कल रख लेओ।'' मैंने कहा, ''दिन में 11 बजे के करीब आपके चकिया वाले ऑफिस में कार्यकर्ताओं और मिलने-जुलने वालों की भीड़ के बीच आपकी तस्वीर खींचना चाहता हूं।'' इस पर अतीक बोला, ''यादव जी रोजा चल रहा है, दफ्तर-वफ्तर चल नै रहा। दिन में हम लोग आराम करते हैं। आप शाम 5:00 बजे घर पर रख लेव।''
अगले दिन शाम 5 बजे मैं अपने कैमरे के साथ चकिया स्थित अतीक के पुश्तैनी आवास पहुंचा। वहां बड़े से मेन गेट के पास एक बुजुर्ग आदमी बैठा हुआ था। उसने मेरे आने की वजह पूछी, फिर दरवाजे पर ही रुकने के लिए बोल कर अंदर चला गया। थोड़ी देर बाद उसने मुझे अंदर बुला लिया।
मैं गेट के अंदर गया। सामने का नजारा देख आंखें खुली की खुली रह गईं। अंदर आगे की तरफ काफी बड़ा ओपन एरिया था। लेफ्ट साइट में शेड था। जहां एक से बढ़कर एक 12 शानदार विदेशी कार खड़ी हुई थीं। वहीं पर टहलते हुए अतीक के छोटे भाई पूर्व विधायक अशरफ मिला। उसके पूछने पर मैंने बताया कि अतीक भाई से 5 बजे का अपॉइंटमेंट है। मुझे उनकी कुछ फोटोग्राफी करनी है। उसने मुझे सामने बने एक कमरे में बैठने के लिए कहा।
उस कमरे के हालात देखकर मुझे कैमरा बाहर निकालने का मन करने लगा। वहां एक स्टैंड पर लाइन से दर्जनों असलहे इस तरह रखे हुए थे, जैसे पुलिस के शस्त्रागार में हथियार रखे होते हैं। कमरे के बाहर कुर्सी पर एक हट्टा-कट्टा आदमी बैठा था और आसपास 4 से 6 लोग टहल रहे थे। यूं तो मैं खुद को बहुत बहादुर फोटो-जर्नलिस्ट मानता था। लेकिन, पता नहीं क्यों मेरी हिम्मत इस एक्सक्लूसिव तस्वीर को खींचने की नहीं हुई। इसकी वजह थी कि मैं उस वक्त फ्रीलांसिंग कर रहा था। मेरे पीछे किसी संस्थान का बैकअप नहीं था।
उस कमरे में बैठे-बैठे एक घंटा बीत गया, लेकिन अतीक नहीं आया। लाइट भी धीरे-धीरे कम होती जा रही थी। इससे मैं और इरिटेट हो रहा था। तभी मैंने देखा कि घर में अचानक लोगों की हलचल तेज हो गई। दालान में चटाइयां बिछाई जाने लगीं। मैंने देखा कि रोजा खोलने के लिए खजूर, तरह-तरह के पकोड़े, कटे हुए फल, बेल का शरबत और भी कई तरह के शरबत, दही-बड़े वगैरह काफी तादाद में सामान तैयार किया गया। यह सब रोजा इफ्तारी की तैयारी थी।
इसी बीच कोठी में गाड़ियों का काफिला आया और अतीक कार से नीचे उतरा। मैं अपना कैमरा तैयार करके उसके सामने आता हूं। उसने मुझसे कहा, सॉरी यादव जी थोड़ा लेट हो गए। मैंने उससे कहा कि आपका रोजा खोलने का समय हो रहा है। मुझे बस 5 मिनट दे दीजिए। मैं अपना काम करके निकल जाऊं। इस पर अतीक ने कहा- यादव जी पहले आप मेरे साथ इफ्तारी करेंगे, उसके बाद फोटोग्राफी होगी।
अतीक अंदर चला गया। उसके लोगों के साथ बैठकर रोजा खोलने में मुझे थोड़ी असहजता महसूस हो रही थी। लेकिन हम पत्रकारों के लिए इस तरह के मौके पर आमतौर से ना करने में दिक्कत होती है। अतीक ने मुझे अपने बगल में बिठाया। अशरफ सामने की पंगत में मेरे सामने बैठा था। कुछ बच्चे भी वहां बैठे थे, लेकिन मैं उन्हें पहचानता नहीं था। रोजा खोलने में वक्त था, तो मैंने कहा कि मैं कुछ तस्वीरें खींच लेता हूं। मेरी बात सुनकर अतीक फिर बोला- यार यादव जी पहले रोजा खोलो फिर खींचो। मैंने कहा यही तो तस्वीर है, खींचने दीजिए।
मैं उठा और फोटो खींचने लगा। अतीक ने कहा- रुक जाओ और वह किसी का इंतजार करने लगा। इस बीच एक हैंडसम सा लड़का उसके बगल में आकर बैठ गया। अतीक ने मुझे इशारा किया कि इसके साथ फोटो खींचिए। पता चला कि वह उसका सबसे बड़ा बेटा उमर था। उमर के बगल एक और छोटा बच्चा बैठा था। मैंने कई एंगल से कुछ तस्वीरें खींची और उस शाम खजूर खाकर मैंने भी रोजा खोला। रोजा खोलने में ज्यादा वक्त नहीं लगा और अतीक उठ कर नमाज पढ़ने चला गया।
थोड़ी देर बाद नमाज पढ़कर अतीक वापस आया और बोला- बताओ यादव जी क्या करना है। मैंने उससे उसके ड्राइंग रूम में चलने को कहा। वह बोला- यार आजकल रोजा चल रहा है। यहीं कहीं खींच लेओ। वहां छोटी-सी जगह पर अलमारियां रखी थीं। मैंने कहा- सर यहां मजा नहीं आएगा। इस पर अतीक बोला- जो है, यहीं पर खींच लो।
मैंने कुछ उनकी प्रोफाइल फोटो खींची। फिर कैमरा पैक करने लगा। तभी अतीक ने सवाल किया- आप तो यहीं आस-पास रहते हैं? मैंने कहा- जी मैं डॉक्टर काटजू रोड (जो अब कॉल्विन रोड है) पर रहता हूं। वह बोला- यादव जी कभी कोई जरूरत हो तो बताना। मैंने कहा- जरूर बताउंगा। मैं चलने लगा तो उसने मेरी शर्ट की जेब में एक लिफाफा रख दिया। जिसका जिक्र मैं ऊपर कर चुका हूं।
जब चांद बाबा ने अतीक की पब्लिकली बेइज्जती की...
अतीक के बारे में एसके यादव ने हमें एक और रोचक किस्सा बताया। वह कहते हैं कि जब मैंने 1984 में पत्रकारिता शुरू की, उस वक्त प्रयागराज में चांद बाबा का खौफ था। ये वह दौर था, जब अतीक को कुछ ही लोग जानते थे। चांद बाबा का घर मेरे घर से बमुश्किल 1 किलोमीटर की दूरी पर था। वह कोतवाली के पास जामा मस्जिद वाले इलाके में रहता था। उसकी वहां पर बर्तनों की दुकान थी।
चांद बाबा और अतीक में जमीन-आसमान का अंतर था। चांद बाबा कम पढ़ा-लिखा और बात-बात पर गुस्सा करने वाला आदमी था। उसकी काम करने की शैली लोगों को डराना-धमकाना था। वहीं, अतीक शांत स्वभाव का था।
साल 1989 की बात है। चांद बाबा और अतीक एक-दूसरे के खिलाफ विधायकी के चुनाव में खड़े हुए थे। वोटिंग का दिन था। मेरे घर के पास हमीदिया गर्ल्स इंटर कॉलेज को मतदान केंद्र बनाया गया था। उस दिन चांद बाबा ने बूथ कैप्चरिंग करवाकर अपने पक्ष में वोट डलवाए थे। ये बात जब अतीक को पता चली, तो वह पूरे दल-बल के साथ कॉलेज पहुंचा।
जब अतीक पोलिंग बूथ तक पहुंचा, तो चांद बाबा ने उसे रोक लिया। अंदर नहीं घुसने दिया। चांद बाबा इतने गुस्से में था कि उसने अतीक को वहीं पर भद्दी-भद्दी गालियां दीं। यहां तक कि उसने अतीक से कहा कि- यहां से चले जाओ वरना बम मार के चीथड़े उड़ा दूंगा। ये ऐसा पहला वाकया था जब अतीक को किसी ने पब्लिकली गालियां देकर भगाया हो। अतीक उस दिन खून का घूंट पीकर वहां से चला गया था। हालांकि, उसी साल चांद बाबा की हत्या हो गई थी।
ये सारी बातें एसके यादव ने भास्कर रिपोर्टर देवांशु तिवारी को बताईं। यादव इलाहाबाद विश्वविद्यालय के CMS यानी सेंटर ऑफ मीडिया स्टडीज में सीनियर फैकल्टी हैं। 
2200 रुपए वाले एग्जीक्यूटिव कमरे में रुके, ID नहीं दी; किसी चौथे ने बुक किया था रूम
15 अप्रैल को माफिया अतीक अहमद और उसके भाई अशरफ की हत्या के बाद SIT तीनों शूटर्स से पूछताछ कर रही है। हत्या करने से पहले शूटर्स की एक्टिविटी क्या रही? वह प्रयागराज कब आए, कहां ठहरे? हत्याकांड वाले दिन क्या कर रहे थे? ऐसे कई सवालों के जवाब तलाशे जा रहे हैं। 20 अप्रैल को शूटरों से 8 घंटे तक पूछताछ हुई। इस दौरान उन्होंने बताया कि वे प्रयागराज जंक्शन के प्लेटफॉर्म नंबर 1 के पास एक होटल में रुके थे।
शूटरों से मिली लोकेशन के आधार पर SIT शनिवार दोपहर होटल 'स्टे इन' पहुंची। जांच अधिकारियों के जाने के बाद हम भी वहां पहुंचे। पढ़ें पूरी खबर...
बिना बुलाए पहुंचा था माफिया, चीफ गेस्ट बना; फोटो छपी तब प्रिंसिपल को पता चला
प्रयागराज के सेंट जोसेफ स्कूल में माफिया अतीक के सभी बेटों ने पढ़ाई की। स्कूल की कैंटीन से लेकर प्ले-ग्राउंड तक उनके रौब के कई किस्से फैले हुए हैं। खुद अतीक 20 साल पहले यहां बिना बुलाए चीफ गेस्ट बनकर पहुंचा था। बच्चों को इनाम दिए थे और कॉलेज प्रशासन को इसकी खबर दूसरे दिन लगी।
ये वही स्कूल है, जहां के पासआउट 4 स्टूडेंट्स सुप्रीम कोर्ट के जज और 16 हाईकोर्ट के जज रह चुके हैं। एक्स एयरचीफ मार्शल अनिल कुमार ब्राउन और देश के जाने-माने वकील प्रशांत भूषण तक ने यहां से पढ़ाई की। पूरी खबर पढ़ें...
गाड़ी तेज चली तो माफिया बोला- डायबिटीज का मरीज हूं... धीरे चलाओ
उमेश पाल हत्याकांड के आरोपी माफिया अतीक अहमद को मंगलवार को कोर्ट में पेश किया गया। गुजरात की साबरमती जेल से प्रयागराज की नैनी जेल के 1300 किलोमीटर के सफर को पूरा करने में 23 घंटे 45 मिनट लगे। ये सफर आसान नहीं था। खासकर उस ड्राइवर के लिए, जो अतीक की गाड़ी चला रहा था। मीडिया की गाड़ियां लगातार ओवरटेक कर रही थीं। कैमरे का फोकस सीधे ड्राइवर पर था। शिवपुरी में अचानक सामने आई गाय ने ड्राइवर का हलक सुखा दिया। इन सभी सवालों के जवाब जानने के लिए हमने ड्राइवर परशुराम से फोन पर बात की। पढ़ें पूरी खबर...